**Juni på Maurtua**

Da var den første sommermåneden her. Barnehageåret går mot slutten, de store barna skal snart på stor avdeling, og de små er snart de nye store. Det har vært et innholdsrikt år hos oss på Maurtua. Latteren har sittet løst, vi har sett barna som begynte i august utvikle seg med språk og bevegelse. De store barna har vært omsorgsfulle og hjelpsomme overfor de minste. De har også utviklet seg og er klare for et annet aktivitetsnivå på stor avdeling.

**Et lite tilbakeblikk:**

Det har vært noen merkelige, spesielle måneder. En tid vi aldri vil glemme. Vi opplever at vi kom fort inn i den nye hverdagen. Vi ser at det har vært mye positivt med kohorter. Vi har vært tett på barna. Mange av barna har blomstret. Vi har blitt godt kjent med barna i vår kohort, og knyttet bedre bånd. Vi har hatt tid til hvert enkelt barn. Barna er roligere, vi har hatt anledning til å være tettere på, og vært i forkant. Det har vært en trygghet og forutsigbarhet for barna. Vi har spist på to rom. Det har vært ro rundt bordet og de eldste har lært å sitte fint ved småbord. Vi har hatt mange gode samtaler og historier rundt bordet. Det har vært en god måte å jobbe på som vi vil fortsette med. Vi vil takke for forståelsen rundt disse tider, rausheten dere har vist og gode ord som vi har fått. Sammen har vi fått til dette.

Vi hatt fokus på fagområdet **Kunst, kultur og kreativitet**. Rammeplanen sier at *opplevelser med kunst og kultur i barnehagen kan legge grunnlag for tilhørighet, deltakelse og et skapende arbeid. Personalet skal stimulere barnas nysgjerrighet, utvide deres forståelse og bidra til undring, undersøkelser, utprøvinger og eksperimentering*. Vi har malt og hørt på klassisk musikk. Vi har laget boblekunst. Vi hadde maling, såpe og sugerør og blåste til blandingen boblet over på arket. Ellers har vi hørt på eventyr og hatt musikkaktiviteter.

Vi markerte grunnlovsdagen vår med å gå i tog, de eldste gikk rundt i nabolaget og de yngste i barnehagen. Vi sang 17. mai sanger og viftet med flaggene våre. Dovre faller var en hit. Etterpå lekte vi ute og koste oss. Til lunsj fikk vi hamburger i brød med sprøløk og til frukt spiste vi is. Denne dagen var en god opplevelse for barna.

Ellers har vi hatt fokus på **nysgjerrighet.** Vi har vært nysgjerrige på småkryp og har undret oss sammen. Vi har et terrarium som vi putter dyra oppi. Vi har også vært nysgjerrig på Lille larven aldri mett. Hva gjør larven inne i puppen? Hva spiser sommerfuglen? De eldste har hatt sanselek. De var nysgjerrige og viste mot når de kjente på, luktet på og smakte på forskjellige ting uten å se hva som var i posene. Dette var gøy! Egenskapene er i fokus i lek, vi voksne er bevisste på å benevne egenskapen når barna er i lek. Det er gjennom førstehåndserfaring at barn lærer best. Som nevnt skjer det mye læring gjennom leken. Vi voksne må være tilstede i her og nå situasjoner og sette ord på det barnet gjør i leken. Vi setter ord på styrkene. Vi er gode på å bruke begrepene ellers i hverdagen også.

Vi har hatt fokus på følelsen **redd.** Barna har sett etter tegn på redsel i eget og andres ansikt. Vi har blitt kjent med Markus, som er redd for hunder. Vi har snakket om hvordan vi kan se at Markus er redd? Hva kan vi gjøre? Vi har lest boka Bo er mørkredd og fortalt eventyret om Gullhår og de 3 bjørnene. Vi har også snakket om hva som gjør oss redde og hva vi kan gjøre for hverandre. Som nevnt tidligere blir det viktigste arbeidet å sette ord på de følelsene vi ser og opplever sammen med barna i hverdagen.

**Juni**

Denne måneden har vi fokus på fagområdet **kropp, bevegelse, mat og helse**. Gjennom kroppslig aktivitet lærer barn verden og seg selv å kjenne. Ved sanseinntrykk og bevegelse skaffer barn seg erfaringer, ferdigheter og kunnskaper på mange områder. Rammeplanen sier at *barnehagen skal legge til rette for at alle barn opplever bevegelsesglede, matglede og matkultur, mentalt og sosialt velvære og fysisk og psykisk helse*. Uteområdet hos oss har mulighet for varierte aktiviteter. Dette er med på å stimulere barnas motorikk og bevegelse. Vi har en fast turdag i uken. Vi går på turer i nærmiljøet, til Ormaskogen og lekeplasser. Naturområdene og nærmiljøet bidrar til at barna får gode muligheter for opplevelser og læring. Vi kommer til å lage hinderløype hvor barna balanserer, kryper, klatrer, hopper, løper og ruller. Vi vil også ha ring- og sangleker.

* Hode, skulder, kne og tå
* Buggie, buggie
* Banana sangen
* Bomshiga bomshiga
* Baby Shark
* Alle barna
* Fugledansen

I juni har vi fokus på alle styrkene vi har jobbet med dette året. **Omsorg, hjelpsomhet,** **samarbeid, tålmodighet, og nysgjerrighet.** Barna har blitt kjent med begrepene og betydningen av dem. De viser til stadighet omsorg overfor hverandre. De er hjelpsommme og de har lært hvorfor det er bra å samarbeide. De har lært seg å vente på tur. Barna undrer seg, de er nysgjerrige, vi hører f.eks de sier «Kanskje den sover?»

Vi fortsetter å ha fokus på følelser. Det er med på å styrke psykisk helse. Målet er å øke barnas evne til å se etter tegn, kjenne igjen og sette ord på ulike følelser og vise omsorg for hverandre.

Vi vil fortsette å dele barna opp i mindre grupper der de kan få tid og rom for å leke og utforske. Som nevnt tidligere har små barn godt av få relasjoner for å oppleve trygghet. Det skaper mer ro og konsentrasjon for det enkelte barn i forhold til lek og aktivitet. Det fremmer kontakt og stimulerer til vennskap mellom barn.

Til slutt vil vi takke for mange fine stunder sammen med dere. Spesielt vil vi takke **Lucas, Liam, Odin, Andreas, Maja Sofia, Eva og Olivia** for at vi har fått være en så stor del av deres hverdag. Tenk at vi har fått blitt kjent med akkurat dere. Vi opplever at det er en trygg og god gjeng som vi sender over på vepsebolet. Dere kommer til å bli savnet. Dere har gitt oss mye glede og vi ønsker dere lykke til videre på stor avdeling.

Barna som skal begynne på stor avdeling får informasjon fra Vepsebolet om første dag på stor avdeling og ny primærkontakt. På stor avdeling er det ikke tilvenning slik som når de først begynner i barnehage. Det er derfor vi har jevnlige besøk på vepsebolet. Det kan likevel være en stor overgang å bytte avdeling. Det er nye voksne og flere barn å forholde seg til. En går fra å være eldst til yngst og det stilles andre forventninger. Vi anbefaler å sette av litt tid til levering i starten.

Linn Iren jobber hos oss onsdager og fredager. Hun er utdannet barnehagelærer og skal begynne å jobbe på vepsebolet til høsten. Det vil bli en tryggere overgang til vepsebolet for gjengen vår, da de har Linn Iren med seg.

I juli er det ikke månedsbrev og månedsplan. I slutten av juni legger Anne ut et felles sommerbrev med informasjon.

**Info:**

Fredag 26. juni markerer vi overgang fra Maurtua til stor avdeling. De eldste får en liten oppmerksomhet.

Vi anbefaler to familier i garderoben for å klare å holde 1 meter avstand. Minner også på om å sprite hender når dere kommer og går fra barnehagen.

Drikkeflaskene kan nå tas med hjem hver fredag til vask.

Vi ønsker at frokost, lunsj og frukt er hver for seg de dagene dere tar med dette.

Ønsker alle en nydelig sommer

**Hilsen alle oss på Maurtua v/ Nina**